**Stropi de Iubire**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubita mea, în zări albastre

Era atâta primăvară

Și au plouat clipele noastre

Când ne-am văzut întâia oară.

Se desfăcură viorele

Și zborurile largi de barză,

Căzură jos atâtea stele

Oprindu-se în flori de zarzăr.

Însămânțam căderi de clipe

Sfioase de-nfloreau în fire

Ca să-și găsească drum aripe

Spre fericirea de Iubire.

Se aranjau în poezie

Fiind în jur de jur depeșe

Să ni se-ntoarcă-n iasomie

Și-n pârguire de cireșe.

Le trimiteam după seninul

Care se întrecea cu zborul

Și ascultăm apoi pelinul

Îmbrățișat cu cimbrișorul.

Din suflet tot lăsam, din buze

Cuvintele-n aroma izmei

Că nu mai rezistară frunze

Îngălbenite-n ciuda pizmei.

Stropeam cu clipe-n promoroacă

Și pe troiene roșcovane

De ne treceau ca și o joacă

Prinzându-se-n inele anii.

Când apoi boabe înghețate

Din nori cădeau lacrimi de jale

În bucuria noastră toate

Se legănau ca stele moale.

Ca pe olmazuri stropii strângem

În palme, suflete și-n gene

Din trandafiri în roua-sânge,

Din brebenei și sânziene,

Din teiul încărcat în aur,

Din file gingașe de-aramă

Dând înapoi iar din tezaur

Fără zgârcenie și teamă.

Nu știu ce-o să se mai întâmple

În calea noastră prima dată

Căci multe clipe, lângă tâmple,

Se aciuară-n dalbă ceată.

Dar tu îmi mângâi ploaia ninsă

Și râdem vieții înainte

Căci inima ni-i tot aprinsă

De arde-n stropi așa fierbinte.

Așa stropim o viață-ntreagă

Iar să culegem tinerețe

Cât eu ți-s drag și tu-mi ești dragă

Uzi leoarcă-n ploi de frumusețe.

Victor Bragagiu